วันเสาร์ที่ 14 พฤศจิกายน 2563
ถ้อยแถลงนายกรัฐมนตรี การประชุมสุดยอดอาเซียน-ออสเตรเลีย ประจำทุกสองปี ครั้งที่ ๒
ถ้อยแถลงนายกรัฐมนตรี
การประชุมสุดยอดอาเซียน-ออสเตรเลีย ประจำทุกสองปี ครั้งที่ ๒ วันเสาร์ที่ ๑๔ พฤศจิกายน ๒๕๖๓ เวลา ๑๐.๓๐-๑๑.๓๐ น.
ณ ตึกภักดีบดินทร์ ทำเนียบรัฐบาล
ถ้อยแถลงนายกรัฐมนตรี
การประชุมสุดยอดอาเซียน-ออสเตรเลีย ประจำทุกสองปี ครั้งที่ ๒
วันเสาร์ที่ ๑๔ พฤศจิกายน ๒๕๖๓ เวลา ๑๐.๓๐-๑๑.๓๐ น.
ณ ตึกภักดีบดินทร์ ทำเนียบรัฐบาล
ท่านประธาน
ใต้ฝ่าละอองธุลีพระบาท
และ ฯพณฯ ทั้งหลาย
ผมขอร่วมต้อนรับท่านนายกรัฐมนตรี มอร์ริสัน เข้าร่วมการประชุมในวันนี้ และขอแสดงความยินดีที่อาเซียนและออสเตรเลีย ได้รักษา พลวัตของความสัมพันธ์อย่างใกล้ชิดและต่อเนื่อง ซึ่งเป็นประโยชน์ต่อ การรับมือกับประเด็นท้าทายที่เราต้องเผชิญร่วมกันในปัจจุบัน
ตลอด ๔๖ ปี ที่ผ่านมา ความสัมพันธ์ของเราเปี่ยมไปด้วยมิตรภาพ มีความครอบคลุมทุกมิติ และถือเป็นหุ้นส่วนทางยุทธศาสตร์อย่างสมบูรณ์ โดยผมยินดีที่ทราบว่าจะมีการประชุมสุดยอดเป็นประจำทุกปีตั้งแต่ปีหน้าเป็นต้นไป/ ซึ่งถือเป็นโอกาสในการพัฒนาความร่วมมือในสาขาต่างๆ ให้เกิดผลเป็นรูปธรรม และเกิดประโยชน์ต่อประชาชนทั้งสองฝ่ายมากขึ้น
ท่ามกลางบริบทของโควิด-๑๙ เราจำเป็นต้องร่วมมือกัน และยึดมั่นในระบบพหุภาคี เพื่อทำให้เราสามารถผ่านพ้นวิกฤต และฟื้นฟูสังคมให้พัฒนาขึ้นกว่าเดิม
การสร้างสมดุลระหว่างการควบคุมโรคกับการฟื้นฟูทางเศรษฐกิจ เป็นสิ่งท้าทายที่ทุกประเทศต้องเผชิญ เนื่องจากการแพร่ระบาดของโควิด-๑๙ ไม่เพียงส่งผลต่อสุขภาพและความเป็นอยู่ของประชาชน แต่ยังส่งผลต่อเศรษฐกิจและสังคมอย่างกว้างขวาง/ โดยกลุ่มนักธุรกิจที่ได้รับผลกระทบ อย่างรุนแรงส่วนใหญ่มีข้อจำกัดในการเข้าถึงแหล่งเงินทุน ตลอดจนขาดทักษะและเทคโนโลยีที่จำเป็นสำหรับการปรับตัวเข้ากับวิถีชีวิตแบบ New Normal และการรับมือกับวิกฤต
ในสถานการณ์เช่นนี้ รัฐบาลควรให้ความสำคัญกับการพัฒนาวัคซีนที่ปลอดภัย มีประสิทธิภาพ และทุกคนสามารถเข้าถึง/ ดังนั้น ผมจึงเห็นว่า การแลกเปลี่ยนข้อมูลและผลการวิจัยวัคซีนระหว่างผู้เชี่ยวชาญในอาเซียนกับออสเตรเลีย จะช่วยให้เราก้าวข้ามวิกฤตการณ์ครั้งนี้ไปได้
นอกจากนี้ เราจะต้องเร่งฟื้นฟูเศรษฐกิจ เนื่องจากประชาชนจำนวนมากประสบปัญหาตกงานและขาดรายได้ โดยเฉพาะกลุ่มเปราะบาง ซึ่งมีต้นทุนทางสังคมน้อยกว่ากลุ่มอื่น แต่เป็นที่น่ายินดีที่เรามีแนวทางรองรับปัญหาดังกล่าวแล้ว คือ การรับรองกรอบการฟื้นฟูที่ครอบคลุมของอาเซียน และแผนงานดำเนินการเพื่อขับเคลื่อนการฟื้นฟูอย่างเร่งด่วนในที่ประชุมสุดยอดอาเซียน ครั้งที่ ๓๗ เมื่อวันที่ ๑๒ พฤศจิกายน ที่ผ่านมา
เพื่อเป็นการวางรากฐานสำหรับการเจริญเติบโตทางเศรษฐกิจของภูมิภาคอย่างยั่งยืน ผมขอเสนอ ๒ สาขาความร่วมมือ ดังนี้
หนึ่ง การส่งเสริมความร่วมมือด้านเศรษฐกิจดิจิทัลอย่างครอบคลุม และรองรับการปรับเปลี่ยนเข้าสู่ยุคดิจิทัล โดยการพัฒนาโครงสร้างพื้นฐาน และบุคลากร/ รวมถึงการปรับปรุงกฎระเบียบที่เกี่ยวข้อง ผ่านข้อริเริ่มมาตรฐานการค้าดิจิทัลอาเซียน-ออสเตรเลีย ซึ่งเป็นหนึ่งใน ๑๕ ข้อริเริ่ม ที่ออสเตรเลียประกาศในช่วงการประชุม สุดยอดอาเซียน-ออสเตรเลีย สมัยพิเศษ ณ นครซิดนีย์ เมื่อปี ๒๕๖๑/ ตลอดจนการพัฒนาเมืองเพื่อรองรับยุคดิจิทัล ผ่านเครือข่ายเมืองอัจฉริยะอาเซียน และการใช้ประโยชน์จากกองทุนเมืองอัจฉริยะอาเซียน-ออสเตรเลีย/ พร้อมกันนี้ ผมขอขอบคุณออสเตรเลียที่มีบทบาทนำ ในการเสริมสร้างความมั่นคงด้านไซเบอร์กับอาเซียนมาอย่างต่อเนื่อง
สอง การส่งเสริมความร่วมมือด้านเศรษฐกิจชีวภาพ เศรษฐกิจหมุนเวียน และเศรษฐกิจสีเขียว หรือบีซีจี โดยอาศัยเทคโนโลยีและนวัตกรรมเป็นตัวขับเคลื่อน เพื่อยกระดับขีดความสามารถในการแข่งขัน โดยเฉพาะในอุตสาหกรรมที่อาเซียนมีศักยภาพและมีต้นทุนอยู่แล้ว เช่น อุตสาหกรรมเกษตรและอาหาร อุตสาหกรรมพลังงาน และอุตสาหกรรมการท่องเที่ยวและบริการ/ เนื่องจากเราเชื่อว่า เทคโนโลยีและนวัตกรรมจะเพิ่มประสิทธิภาพและรายได้ให้แก่ผู้ประกอบการรายเดิม พร้อมทั้งเปิดโอกาสสำหรับผู้ประกอบการรายใหม่ด้วย
ในการนี้ ผมขอให้ออสเตรเลีย พิจารณาสนับสนุนความร่วมมือด้าน บีซีจีกับศูนย์อาเซียนเพื่อการศึกษาและการหารือด้านการพัฒนาที่ยั่งยืน ซึ่งได้ตั้งขึ้นที่กรุงเทพฯ/ เพื่อส่งเสริมความร่วมมือด้านการพัฒนาที่ยั่งยืนผ่านการศึกษาและวิจัย และดำเนินโครงการที่เป็นรูปธรรมระหว่างสมาชิกกับภาคีภายนอก
สุดท้ายนี้ ผมมั่นใจว่า การที่ภูมิภาคมีเสถียรภาพและสันติภาพ จะช่วยสร้างบรรยากาศที่เอื้อต่อการฟื้นฟูจากโควิด-๑๙ ได้อย่างมั่นคง มั่งคั่ง และยั่งยืน/ ผมจึงหวังว่า อาเซียนและออสเตรเลีย จะช่วยสร้างพลวัตของความร่วมมือ และร่วมกันส่งสัญญาณให้ประเทศต่างๆ ลดความขัดแย้ง และลดการเผชิญหน้า เพื่อให้ทุกประเทศสามารถทุ่มเทสรรพกำลังเพื่อรับมือกับวิกฤตแห่งศตวรรษ และสามารถฟื้นฟูเศรษฐกิจให้กลับมาเข้มแข็ง เพื่อประโยชน์สุขของประชาชนของเราได้อย่างแท้จริง
ขอบคุณครับ